b'\n_START_ARTICLE_\nPabrad\xc4\x97s Ryto gimnazija\n_START_SECTION_\nIstorija\n_START_PARAGRAPH_\nPo Antrojo pasaulinio karo Pabrad\xc4\x97je veik\xc4\x97 mokykla, kurioje buvo rus\xc5\xb3 ir lenk\xc5\xb3 kalba d\xc4\x97stomos klas\xc4\x97s. 10\xe2\x80\x9315\xc2\xa0km spinduliu buvo tik lenk\xc5\xb3 kalba d\xc4\x97stomos klas\xc4\x97s. Ilgainiui beveik visose buvo mokoma tik rus\xc5\xb3 kalba. Lietuviai tur\xc4\x97jo savo vaikus leisti \xc4\xaf rus\xc5\xb3 ar lenk\xc5\xb3 kalba d\xc4\x97stomas klases, nes ilg\xc4\x85 laik\xc4\x85 lietuvi\xc5\xa1kos mokyklos nebuvo. Tik 1954\xc2\xa0m. prie Pabrad\xc4\x97s vidurin\xc4\x97s mokyklos, kurioje buvo d\xc4\x97stoma rus\xc5\xb3 kalba, \xc4\xafsteigtas skyrius lietuvi\xc5\xb3 d\xc4\x97stom\xc4\x85ja kalba. I\xe2\x80\x93IV klas\xc4\x97je prad\xc4\x97jo mokytis 12 mokini\xc5\xb3. Vaikai mok\xc4\x97si gyvenamojo namo kambaryje Vilniaus g. Nr.1. Pastatas nei\xc5\xa1liko, sudeg\xc4\x97. Dabar jo vietoje skverelis. Pirmoji mokytoja buvo P. Peleckien\xc4\x97. 1956\xc2\xa0m. rugs\xc4\x97jo 1 d. jau susirinko 26 mokiniai. \xc4\xae pirm\xc4\x85 klas\xc4\x99 at\xc4\x97jo net 9 mokiniai. Vaikus mok\xc4\x97 Bron\xc4\x97 Supiejeva._NEWLINE_1957\xc2\xa0m. Pabrad\xc4\x97s rajono tarybos vykdomojo komiteto pirmininko Kazimiero Ignatavi\xc4\x8diaus ir \xc5\xa1vietimo skyriaus ved\xc4\x97jo Broniaus Pociaus r\xc5\xabpes\xc4\x8diu atidaryta septynmet\xc4\x97 mokykla. Direktor\xc4\x97 buvo paskirta Marcel\xc4\x97 Pociuvien\xc4\x97, v\xc4\x97liau daug met\xc5\xb3 dirbusi direktoriaus pavaduotoja. V\xe2\x80\x93VII klas\xc4\x97se mok\xc4\x97si po 3 mokinius, I\xe2\x80\x93IV klas\xc4\x97se\xc2\xa0\xe2\x80\x93 37 mokiniai. 1958\xc2\xa0m. rugs\xc4\x97jo 1 d. atidarytos dar dvi klas\xc4\x97s\xc2\xa0\xe2\x80\x93 VIII ir IX. V\xc4\x97l teko kviestis mokini\xc5\xb3. Moksleivi\xc5\xb3 skai\xc4\x8dius i\xc5\xa1augo iki 111. Mokyklai buvo paskirti du pastatai Vilniaus gatv\xc4\x97je, kuriuose buvo 4 klas\xc4\x97s._NEWLINE_1959\xc2\xa0m. reorganizuota \xc4\xaf vidurin\xc4\x99 septynmet\xc4\x97 mokykla pavadinama Pabrad\xc4\x97s 2-\xc4\x85ja vidurine mokykla. Tuo metu mok\xc4\x97si 135 mokiniai, buvo 10 klasi\xc5\xb3. Mokykla gavo nauj\xc4\x85 medin\xc4\xaf pastat\xc4\x85, statyt\xc4\x85 septynmetei mokyklai, dar kelet\xc4\x85 ma\xc5\xbeesni\xc5\xb3 kambari\xc5\xb3, platus koridorius pirmaisiais metais atstojo ir akt\xc5\xb3, ir sporto sales. 1964\xc2\xa0m. mokyklai priskiriami dar du pastatai Pa\xc5\xa1to g. Nr. 8 ir 17. Darbo s\xc4\x85lygos \xc5\xbeymiai pager\xc4\x97jo._NEWLINE_Mokyklos direktoriaus Alfonso Vaitkevi\xc4\x8diaus ir t\xc4\x97v\xc5\xb3 komiteto pirmininko K\xc4\x99stu\xc4\x8dio Marcinkevi\xc4\x8diaus pastangomis pradedama mokyklos priestato, fakti\xc5\xa1kai naujos mokyklos statyba Up\xc4\x97s g. 19. 1974\xc2\xa0m. sausio 19 d. \xc4\xafvyko i\xc5\xa1kilmingas naujojo pastato atidarymas. Direktoriaus P. \xc4\x8cere\xc5\xa1kevi\xc4\x8diaus iniciatyva prasid\xc4\x97jus Atgimimui gaivinama tautin\xc4\x97s mokyklos tradicija. 1990\xc2\xa0m. mokyklai suteiktas \xe2\x80\x9eRyto\xe2\x80\x9c vardas. Prie mokyklos pastatyti med\xc5\xbeio dro\xc5\xbe\xc4\x97jo J. Jak\xc5\xa1to stogastulpiai. Nuo mokyklos \xc4\xafsik\xc5\xabrimo prad\xc5\xbeios didelis d\xc4\x97mesys skiriamas kra\xc5\xa1totyrinei, meninei, sportinei veiklai, moksleivi\xc5\xb3 pilieti\xc5\xa1kumo ugdymui._NEWLINE_1995/1996\xc2\xa0m. m. mok\xc4\x97si 430, 1996/1997\xc2\xa0m.\xc2\xa0m.\xc2\xa0\xe2\x80\x93 464 mokiniai. 2002\xc2\xa0m. prad\xc4\x97ta ruo\xc5\xa1ti statybviet\xc4\x97 pradini\xc5\xb3 klasi\xc5\xb3 korpusui. 2003\xc2\xa0m. rugs\xc4\x97jo 1 d. mokyklos bendruomen\xc4\x97 d\xc5\xbeiaug\xc4\x97si nauju pastatu, kuriame naujuosius mokslo metus prad\xc4\x97jo ne tik pradinukai, bet ir penktokai. 2005\xc2\xa0m. rugs\xc4\x97jo 1 d. atidarytas antrasis korpusas. 2008\xc2\xa0m. vidurin\xc4\x97 mokykla tapo gimnazija.'